Beladice

Beladice sú obec na Slovensku v okrese Zlaté Moravce.

 Polohopis 
Beladice ležia v Podunajskej nížine na Žitavskej tabuli. Obec administratívne patrí do Nitrianskeho samosprávneho kraja . Sú členom združenia obcí - regiónu, mikroregiónu Tribečsko. Od 3. júla 1996 sú súčasťou okresu Zlaté Moravce. Obec Beladice zahŕňa štyri miestne časti: Veľké Chrašťany, Malé Chrašťany, Pustý Chotár, Beladice a osadu Perov osídlenú rómskym etnikom. V roku 1976 zlúčením všetkých uvedených miestnych častí vznikli Beladice. Obcou preteká potok Drevenica, ktorý pramení pod Tribečom a vlieva sa do rieky Žitava. V intraviláne obce smerom na obec Choča sa nachádzajú dva rybníky. Tieto sú v zanedbanom stave a neudržiavané, jeden je vypustený a má poškodenú zádrž.

 Časti obce 
Obec Beladice zahŕňa štyri časti: Veľké Chrášťany, Malé Chrašťany, Pustý Chotár, Beladice a osada Perov osídlená rómskym etnikom.

 Prírodné podmienky 
Pri obci sa nachádza typový profil beladického súvrstvia.

 Dejiny 
Prvá písomná zmienka
 1156 - Beladice
 1808 - Finta
 1808 - Pustý Chotár
 1209 - Malé Chrašťany
 1355 - Veľké Chrašťany

 Kultúra a zaujímavosti 
 Pamiatky 
 Sentivániovský kaštieľ v časti Beladice, dvojtraktová dvojpodlažná pôvodne baroková stavba na pôdoryse písmena L z druhej polovice 18. storočia. Bol postavený v susedstve zaniknutého renesančnáho kaštieľa z roku 1620. Klasicistickou úpravou prešiel v roku 1810 a historizujúcou, ktorá mu dala dnešnú podobu, v roku 1874. Jej autorom je staviteľ Oskár Balogh. V interiéri sa nachádzajú kazetové stropy a boisérie. Fasáde dominuje oválny rizalit orientovaný smerom do parku s trojosovým portikom, ukončený kopulou. Fasády sú členené pilastrami, rizalit polostĺpmi. Kaštieľ je umiestnený do krajinárskeho parku so vzácnymi drevinami.  

 Kaštieľ Jesenských v časti Pustý Chotár, dvojpodlažná trojtraktová klasicistická stavba na pôdoryse obdĺžnika z roku 1820. Úpravami prešeil v 70. rokoch 19. storočia za baróna Henrika Lindelófa, kedy dostal súčasnú neoklasicistickú podobu. Ďalšie úpravy sa uskutočnili v rokoch 1936-1937, kedy došlo k zbúraniu bočných krídiel. V rokoch 1948-1979 tu bola umiestnená Základná dväťročná škola. Od roku 2003 sa v hoteli nachádza hotel. V interiéri sa dochoval fajansový krb a vitrážové okná. Autorom zábradlia neoklasicistického schodiska je viedenský umelecký zámočník J. Wagner.  Fasáde kaštieľa dominuje polygonálny rizalit s priebežným balkónom ukončeným kopulou. Okná majú profilované šambrány s nadokennými rímsovými frontónmi. Korunná rímsa je lemovaná terčíkmi. Kaštieľ je umiestnený v krajinárskom parku. V roku 1982 bol park na rozlohe 7,25 ha vyhlásený za chránený areál.  

 Sirániovský kaštieľ v časti Veľké Chrašťany, dvojpodlažná klasicistická stavba na pôdoryse obdĺžnika z konca 18. storočia. V súčasnosti je stavba opustená v stave ruiny. Fasáde kaštieľa dominuje stredný trojosový rizalit ukončený trojuholníkovým štítom s tympanónom.

 Rímskokatolícky kostol sv. Jánan Nepomuckého vo Veľkých Chrašťanoch, jednoloďová klasicistická stavba s polygonálnym ukončením presbytéria a mierne predstavanou vežou z rokov 1795-1804. Obnovou prešiel v roku 1879. Interiér je zaklenutý pruskou klenbou. Nachádza sa tu klasicistický oltár sv. Jána Nepomuckého zo začiatku 19. storočia, kazateľnica z rovnakého obdobia a bočný empírový oltár Ružencovej Panny Márie. Krstiteľnica je rokoková z polovice 18. storočia. Ďalej sa tu nachádza voľný barokový obraz Panny Márie z 18. storočia.  Fasády kostola sú členené lizénami a polkruhovo ukončenými oknami so šambránami s klenákmi. Veža je členená lizénovými rámami a ukončená korunnou rímsou s terčíkom a zvonovitou helmicou. 

 Kaplnka sv. Kríža, neogotická stavba na pôdoryse obdĺžnika z roku 1854. Fasády kaplnky sú členené lizénami a oknami s lomeným oblúkom a šambránami. 

 Socha sv. Jána Nepomuckého, ľudová baroková socha z roku 1766. Nachádza sa pred domom č. 17.

 Politika 
 Obecné zastupiteľstvo 
Starosta: PhDr. Mário Žáčik (OKS).

Zástupca starostu:Slíž Ján (KDH).

Poslanci: Halásová Diana (OKS), Homolová Iveta(OKS), Kišac Martin (nestr.), Ing.Méres Juraj(nestr.), Mgr. Miškovič Peter (nestr.), Mgr. Slováková Ľubica(OKS), Tokár Stanislav (nestr.).

 Občianska vybavenosť 
Sociálnu infraštruktúru a občiansku vybavenosť v obci charakterizujú zariadenia v oblasti administratívy, kultúry, športové a sociálne zariadenia. Základná deväťročná škola s vyučovacím jazykom slovenským sa náchádza vo Veľkých Chrašťanoch, dve materské školy, vo Veľkých Chrašťanoch a v Beladiciach. V obci je zriadená obecná knižnica. Zdravotné služby sú zabezpečované zdravotným strediskom v Beladiciach, ktorého súčasťou je praktický lekár pre deti, pre dospelých a lekáreň. 

Základná občianska vybavenosť sa nachádza v jednotlivých častiach obce. Pre občanovslúžia: 3 predajne potravín, obchod s krmivami, obchod so zmiešaným tovarom, kaderníctvo, cukráreň, 2 pohostinské zariadenia, 1 fitness centrum. Na území obce pôsobia aj podnikateľské subjekty v oblasti strojárskej výroby, drevo výroby, autodopravy, výroby plastových okien. Na športové vyžitie mládeže slúži multifunkčné ihrisko v areáli Základnej školy vo Veľkých Chrašťanoch. Rýchlostná cesta zabezpečuje obyvateľom rýchlu a bezpečnú dostupnosť do Nitry - cca 15 km.

 Osobnosti obce 
 Pôsobili tu 
 Ján Tužinský (* 29. marec 1951, Zlaté Moravce – † 15. apríl 2022, Bratislava), prozaik a esejista, autor literatúry pre deti a mládež

 Referencie 

 Iné projekty 

 Externé odkazy 
 Oficiálna stránka obce


Kategória:Obce okresu Zlaté Moravce